Na osnovu člana 8. stav 1. Zakona o Narodnoj skupštini („Službeni glasnik”, broj 9/10) i člana 238. stav 5. Poslovnika Narodne skupštine („Službeni glasnik RS”, broj 20/12 – Prečišćeni tekst),

Narodna skupština Republike Srbije, na sednici Petog vanrednog zasedanja u Četrnaestom sazivu, održanoj 16. juna 2025. godine, donela je

**ZAKLjUČAK**

**povodom razmatranja Redovnog godišnjeg izveštaja**

**Zaštitnika građana za 2023. godinu**

1. Narodna skupština ocenjuje da je Zaštitnik građana svojim Redovnim godišnjim izveštajem za 2023. godinu, kroz celovito predstavljanje aktivnosti Zaštitnika građana u izvršavanju ustavnih i zakonskih nadležnosti, dao opštu ocenu stanja i kvaliteta ostvarivanja i zaštite prava građana pred državnim organima, stanje državne uprave i javnog sektora u celini, ukazujući na neophodne sistemske promene kroz izgradnju i jačanje institucija, u cilju unapređenja vladavine prava, poštovanja ljudskih i manjinskih prava i ostvarivanja prava građana.

2. Narodna skupština, polazeći od ocene Zaštitnika građana o položaju građana u odnosu na organe uprave, preporučuje Vladi danastavi sa kontinuiranim nadzorom nad: efikasnim postupanjem organa uprave radi obezbeđivanja prava građana na dobijanje odluke u zakonskom roku; radom sudske uprave; zakonitim postupanjem nadležnih organa u postupcima izvršenja; stalnim unapređenjem zaštite prava lica koja se nalaze u ustanovama za izvršenje krivičnih sankcija; unapređivanjem komunikacije sa građanima; nadzorom nad doslednom primenom propisa u svim oblastima i svim nivoima vlasti; analiziranjem efekata primene zakona, u cilju efikasnog i zakonitog ostvarivanja prava građana, njihovom imovnom stanju, uz poštovanje upravne procedure i načela dobre uprave i unapređivanje mehanizama za zaštitu prava građana ravnopravno za sve građane Republike Srbije, strane državljane, kao i svako domaće ili strano pravno lice o čijim pravima ili obavezama odlučuju organi uprave, a koji se nalaze na teritoriji Republike Srbije.

3. Narodna skupština poziva Vladu da kontinuirano izveštava Narodnu skupštinu o sprovođenju ovih zaključaka.

4. Ovaj zaključak objaviti u „Službenom glasniku Republike Srbije”.

RS Broj 17

U Beogradu, 16. juna 2025. godine

**NARODNA SKUPŠTINA REPUBLIKE SRBIJE**

PREDSEDNIK

Ana Brnabić